Torraza de Larrede

A torraza de Larrede, tamién conoixida popularment como Torre d'o Moro, ye una torraza situata en Larrede, en o municipio de Samianigo en l'Alto Galligo (Aragón). Se troba en a dita "loma de Sant Martín".

Se construyió en o sieglo XVI y teneba funcions defensivas. Dende astí s'acucutaba Sarrablo y a Tierra de Biescas, completando-se con atra torraza chusto a l'atro canto d'a val, en Escuer.

A torre tien planta cuasi cuadrata, con unas midas de 6,36 por 6,86 metros. Se composa de cinco pisos formatos por muros d'una gordaria de 1,35 metros en os que se pueden trobar aspilleras y que rematan con almenas. L'acceso a la torre no ye a ran d'a tierra, sino que se fa por una escalereta que bi ha en un d'os suyos laterals.
Probablement en iste mesmo puesto bi habría una torre anterior d'epoca medieval, ya que en a frontera ueste o tipo de construcción se puet veyer que ye diferent y mas antigo.

Conta Enrique Satué una historia prou conoixita por istas tierras, que diz que un sastre d'Arguisal fació un pacto vendendo a suya alma a o diaple, que viviba en a Torraza. Cuan veyo as monedas que le dió o diaple dició  "¡Alabau sea o Señor, pa qué quiero yo tanto dinero!". O diple, en sentir o nombre de Dios, consideró que s'heba crebato o pacto y le fotió una corniada, que lo empentó enta o lugar de Larrede.

Se veiga tamién
 Torraza d'Escuer

Vinclos externos
  A Torre d'o Moro

Categoría:Castiellos de l'Alto Galligo
Categoría:Molimentos de Larrede
Larrede